arnastofnun/IGC-2024 huggingface dataset:
Múslimar afsaki sig

Kominn er tími til, að Anders Fogh Rasmussen krefjist þess, að ýmsir múslimar, samtök múslima og stjórnir múslimskra ríkja biðjist afsökunar á framferði sínu gegn Dönum. Forustumenn danskra múslima hafa rægt Dani og hvatt til ofbeldis. Sama er að segja um klerka múslima víða um heim, svo og stjórnvöld, sem hafa setið auðum höndum meðan klerkar hafa æst lýðinn til óhæfuverka. Danir eiga ekki að biðja neina afsökunar, heldur eru það lýðæsingamenn Múhameðs spámanns, sem eiga að biðjast afsökunar, en gera það ekki, af því að þeir kunna ekki að skammast sín.
Þeir skulu kjósa rétt

Ekki er nóg með, að stjórn Bandaríkjanna fyrirskipi kosningar í fátækum ríkjum, sem ekki hafa innviði lýðræðís, heldur fyrirskipar hún einnig, hvernig skuli menn kjósi. Ef menn kjósa ekki rétt, er ofbeldishneigða heimsveldinu að mæta. Bandaríkin lofa herinn í Alsír fyrir að neita að viðurkenna úrslitin þar í landi. Þau beita fjárhagslegum þrýstingi til að hindra valdatöku sigurvegaranna í Palestínu. Og í Írak hafa þau komið upp samstarfi kúrda og súnníta til að hindra valdatöku sjíta. Málið er, að Bandaríkin vilja ekki, að menn kjósi, heldur að menn kjósi rétt.
Borga aukalega

Nefnd á vegum heilbrigðisráðuneytisins hefur hvatt til umræðu um, að menn geti fengið betri heilbrigðisþjónustu en aðrir með því að borga aukalega fyrir það. Nefndin var skipuð fyrir hálfu þriðja ári til að kanna, hvernig hægt væri að mæta sívaxandi kostnaði í heilbrigðiskerfinu. Þar er innbyggð verðbólga, sem eykur kostnað fyrir óbreytta þjónustu og gerir heilsukostnað þjóðarinnar smám saman óviðráðanlegan. Hann er nú kominn upp fyrir 10% af þjóðarbúskapnum og fyrirsjáanlegt er, að hann muni enn hækka hlutfallslega á næstu árum.
Frítt fyrir fátæka

Að svo miklu leyti sem ríkisvaldið og heilbrigðisráðuneytið geta ekki haft stjórn á þessum málaflokki koma brestir í þá stefnu, að heilbrigðisþjónusta sé ókeypis fyrir alla. Nú þegar verða menn að borga fyrir lyf, mismunandi mikið eftir flóknu kerfi mismununar. Ef það kerfi væri útvíkkað, mundu menn borga meira fyrir aðra þjónustu, sjúkrahúsvist og uppskurði, ef þeir væru taldir stöndugir. Þá væri haldið í ókeypis þjónustu fyrir þá, sem taldir væru fátækir eftir einhverju flóknu útreikningskerfi, en hinir betur stæðu gætu tryggt sig prívat fyrir sínum aukakostnaði.
Heilbrigði fyrir mig

Ef nefndin á hins vegar við, að skorið verði niður við alla jafnt, þurfa allir að fá sér einkatryggingu fyrir heilbrigðiskostnaði. Þá væri stigið skref frá núverandi velferðarstefnu að norrænum hætti yfir í einkarekið tryggingakerfi að bandarískum hætti. Við vitum af tölum, að norræna kerfið er ódýrara og skilvirkara en það bandaríska. Nauðsynlegt er hins vegar að ræða þessi mál, frekar en að þegja um þau. Verið getur, að tímabili hinnar norrænu jafnaðarmennsku sé lokið, en þá verða menn að tala hreint út um, hvað þeir eiga við. Á hver að vera sinnar gæfu smiður?
Evra án Evrópu

Sveiflur í mati skoðunarfyrirtækja á lánshæfni ríkisins og miklar skuldir þjóðarinnar hafa bætzt við áhyggjur manna af háu gengi krónunnar. Aftur er komin upp á yfirborðið umræða um að kasta krónunni og taka upp evruna í staðinn. Það mundi draga úr peningasveiflum, minnka fjármagnskostnað og treysta velgengni þjóðarinnar. Af því að valdhafar hafna alveg aðild að Evrópusambandinu, snýst umræðan um, hvort hægt sé að taka upp evru án aðildar. Það væri óvenjulegt og erfitt, en samt framkvæmanlegt. En betra ráð gegn sveiflum er þó að fara hreinlega í bandalagið.
Árás á krónuna

Gallinn við krónuna er, að hún er svo lítil og þarf samt að bera mikla byrði. Það gerir hana viðkvæma fyrir árásum á borð við þá, þegar George Soros felldi brezka pundið árið 1992. Menn hafa verið að reyna að tala krónuna niður undanfarin misseri. Innlendir hagsmunaaðilar hafa gert það í nokkur misseri með vaxandi þunga. Nú hafa erlendar skoðunarstofnanir bætzt í kórinn, svo og fjölmiðlar á borð við Börsen í Danmörku. Það vantar bara kræfa skúrka til að fella krónuna og græða mismuninn. Þetta er annar stóri vandinn við að hafa litla krónu sem gjaldmiðil.
Of háir vextir

Margt er umdeilt í umræðum um krónu og evru, fullveldi og Evrópusamband. Eitt eru menn þó sammála um. Vextir á Íslandi mundu lækka um tvö stig eða meira í prósentum við innreið evrunnar. Ódýrara yrði að reka skuldir á Íslandi en verið hefur. Þar sem vextir eru óeðlilega háir hér á landi, miklu hærri en í öðrum vestrænum ríkjum, skiptir þetta miklu máli fyrir alla, sem þurfa að skulda. Vextir af húsnæðislánum mundu falla úr meira en 4% niður í 2% eða minna. Mörgum, sem eru í basli með lánin sín, mundi koma vel að fá hingað evru í stað krónunnar.
Leyndarfjármál

Enn einu sinni verður ekkert gert til að veita kjósendum innsýn í fjármál flokka. Stjórnarflokkarnir hafa séð um, að þverpólitísk nefnd um það mál mun ekki skila áliti í tæka tíð fyrir vorið. Þeir þora ekki beinlínis að vera á móti málinu, en bregða fyrir það fæti og draga það á langinn eftir föngum. Stjórnarflokkarnir vilja ekki, að kjósendur hér á landi fái sama rétt og kjósendur í öðrum vestrænum ríkjum. Málið er gott dæmi um þann eindregna þykjustuleik, sem ríkir í stjórnmálum okkar. Góð mál komast ekki í verk, nema Evrópusambandið eða Evrópudómstóllinn heimti það.
Nató er sópari

Reynt er að breyta Atlantshafsbandalaginu úr friðsælum eftirlaunamanni í eins konar þjónustustúlku, sem á að hreinsa upp eftir bandaríska herinn, þegar hann hefur farið með ófriði á hendur fátækum þjóðum í þriðja heiminum. Þetta er hallærislegt eftirlaunastarf fyrir bandalag, sem gerði ýmislegt gott í gamla daga. Gamlinginn ráfar þessa dagana um Afganistan og verður næst sendur til Íraks, ef þessi undirlægja við Bandaríkin verður ekki stöðvuð af ríkisstjórnum í Evrópu í tæka tíð. Betra er, að Nató fái hægt andlát en að leifar þess séu hafðar í skítverkum úti um álfur.
Magnús geispar

Magnús Sædal Svavarsson, byggingarfulltrúi í Reykjavík, hefur ekki heyrt um það umdeilda mál, að hótelbyggingin í Hlaðvarpanum sé of há. Hann fylgist ekki með og telur sig ekkert þurfa að fylgjast með neinu. Hann sefur bara allan sólarhringinn. Hann getur því ekki tjáð sig um neitt. Hann getur ekki sagt, hvort það sé satt, að húsið sé of hátt, af því að hann hefur ekki mælt það. Hann getur ekki svarað, hvort yfirvöld muni bregðast við, af því að hann veit ekki, hvort hægt sé að vekja þau. Þetta er fínn blýantsnagari af gamla skólanum, hentar Reykjavíkurlistanum.
Ráðherra ruglar

Síðasta verk Jóns Kristjánssonar sem heilbrigðisráðherra var að deila í sjónvarpsþætti á þau drottinsvik starfsmanna í Tryggingastofnun að leggja til einfaldað lyfjaverð í árlegri skýrslu þeirra. Jón virtist telja, að opinberir starfsmenn megi ekki koma með tillögur, það sé hlutverk hans sjálfs og annarra pólitíkusa. Það er kannski skýringin á raunum hans í embættinu, að hann banni fólki þar að koma með tillögur. Jón er líka frægur fyrir að rugla saman góðum vilja og góðum verkum og telja nóg, að hann sjálfur sé undir niðri góðviljaður, þótt hann komi engu góðu í verk.
Allir í meðferð

Ólína Þorvarðardóttir hífði upp Menntaskólann á Ísafirði, vildi til dæmis ekki, að nemendur væru agalausir og að kennarar gæfu ýktar einkunnir. Af því spratt þref, þar sem letingjar í kennarastétt beittu fyrir sig samtökum kennara til að lækka rosta Ólínu. Þorgerður Katrín Gunnarsdóttir ráðherra hafði ekki kjark til að styðja hana, svo að hún varð að hætta, svo og áfangastjóri og aðstoðarrektor. Eftir situr menntaskóli í keng á hjara hins byggilega heims. Erfitt verður að finna annan stjóra, er nennir að lyfta skóla með lélegum kennurum, sem eru með annan fótinn í sálfræðimeðferð.
Rétttrúnaður 78

Samtökin 78 hafa kært Gunnar Þorsteinsson, predikara í Krossinum, fyrir rangar skoðanir í Mogganum gegn því, að hommar og lesbíur fái að ala upp börn. Gunnar fylgir í þessum efnum ekki félagslegum rétttrúnaði og því telja samtökin hann ekki mega tala. Það er hluti af sósíalfasisma nútímans, að skoðanir eru fordæmdar og dregnar fyrir dóm. Er þó ekkert óvenjulegt, að sértrúarsöfnuðir hafi sérstakar og gamaldags skoðanir á breytingatíma. Það er út í hött að sækja Gunnar til saka fyrir meiðyrði. Málið gegn Gunnari er álitshnekkir Samtakanna 78.
Góðærið er ekta

Velgengni fólks er ekta. Vanskil hafa lækkað undanfarin ár, hjá almenningi úr 2,65% í árslok 2004 niður í 1% í árslok 2005. Þetta þýðir, að nánast óheftur aðgangur að lánsfé leiðir ekki til neinnar yfirkeyrslu í lántökum. Allur þorri fólks lifir ekki um efni fram. Margir safna skuldum, af því að það er svo auðvelt, en þeir virðast hafa efni á að reka skuldirnar, þótt ótrúlegt megi virðast. Eftir þessu að dæma er uppsveiflan í þjóðfélaginu eðlileg og ekki mikil hætta á fjöldagjaldþrotum fólks á næstunni. Mér létti satt að segja, þegar ég sá þessar tölur.
Papparassar saklausir

Margir telja, að svonefndir papparassar hafi valdið dauða Díönu prinsessu í Pont dAlma veggöngunum í París 1997. Þeir voru hins vegar sýknaðir í réttarhöldum. Henri Paul, ökumaður bílsins, var mjög drukkinn. Ökulagið á bílnum fyrir slysið var undarlegt. Er menn efast um þá opinberu skýringu, að ölvun við akstur hafi valdið slysinu, hafa þeir aðeins haldreipi í því, að eftirlitsmyndavélar í göngunum virkuðu ekki, þegar bíllinn fór um göngin, þótt þær hafi virkað nokkru áður. Sú staðreynd bendir hins vegar ekki til sektar hjá papparössum.
Mannréttindi í skralli

Hernám Íraks hefur ekki bætt mannréttindi í Írak, segir Amnesty. Saddam Hussein þótti vondur, en hernámsliðið er líka haldið illum anda. Það heldur 14.000 manns í fangelsum án dóms og laga. Við höfum séð ljósmyndir úr Abu Gharib, einu þeirra. Pyndingar bandaríska hersins hafa verið slæm forskrift fyrir innlenda herinn og lögregluna, sem stunda pyndingar og manndráp í sínum fangelsum. Ástandið í landinu er því í stórum dráttum verra en það var hjá Saddam Hussein. Hjá honum virkuðu líka rafmagns- og vatnsleiðslur, sem þær gera alls ekki núna.
Netið gerir menn frjálsa

Birting tölvubréfa milli Jónínu Benediktsdóttur og Styrmis Gunnarssonar á netinu er gott dæmi um, að úrelt er orðið að elta hefðbundna fjölmiðla. Ef þeir segja okkur ekki fréttir; ef þeir telja, að oft megi satt kyrrt liggja, kemur bara annar aðili og skýtur sannleikanum á netið. Þannig dreifast til dæmis gögn, sem félagslegum rétttrúnaði þykir óviðurkvæmileg. Því meira sem fjölmiðlar eru bundnir á bás, þeim mun meira tekur netið að sér það hlutverk að gera menn frjálsa. Meginatriði málsins er, að kerfið getur ekki lengur tryggt klisjuna, að oft megi satt kyrrt liggja.
Geir kveður ekki Árna

Geir H. Haarde vill ekki tjá sig sig um brottför Árna Magnússonar úr ríkisstjórn. Venjan er þó, að formaður samstarfsflokks segi að minnsta kosti einhver kurteisisorð af því tilefni, þótt innihaldslaus séu. Spurning er, hvort Geir hafi verið svona illa við Árna, hvort honum sé svona illa við fjölmiðla eða hvort honum sé svona illa við að koma í sviðsljósið. Þessir þrír möguleikar eru allir vondir fyrir Geir. Starfsmenn í ráðuneytinu hefðu vafalaust getað komið saman einni málsgrein fyrir hann, svo að þögn hans æpti ekki eins mikið og hún gerir nú.
Spákona í Háskólanum

Baldur Þórhallsson dósent talar eins og spákona í blaðaviðtali um hlaup Árna Magnússonar inn í skjól Íslandsbanka. Baldur segir þetta vont fyrir ríkisstjórnina, því að Árni hafi verið öflugur ráðherra, “vinsæll og kröftugur liðsmaður”. Þetta hefði Geir Haarde getað sagt, en virkar kjánalega hjá háskólakennara, sem getur ekki bent á neinar rannsóknir eða nein gögn máli sínu til stuðnings. Þetta er marklaus yfirlýsing, jafnt sem sú, að erfitt verði fyrir Siv Friðleifsdóttur að fylla skarð Árna. Hvað er Baldur að kenna í háskólanum, úr því að hann talar ekki vísindalega?
Viðtal við manndrápara

Í viðtali Jónasar Knútssonar í Morgunblaðinu í morgun við brezka hershöfðingjann Rupert Smith, endurtekur sá síðari lygar upp úr bók sinni um “Nytsemi valdbeitingar”. Hann heldur fram, að fjölmiðlar hafi rangtúlkað stríðin á Balkanskaga. Svo vel vill til, að Alþjóðasamband ritstjóra hefur gefið út mikla bók, “The Kosovo news & propaganda war” þar sem fram kemur, að það var fyrst og fremst Atlantshafsbandalagið, sem skipulega breiddi út um stríðið ranghugmyndir, er fjölmiðlar áttuðu sig ekki á þá. En þeir munu átta sig, næst þegar Rupert Smith fer í stríð.
Nató laug skipulega

Bók Alþjóðasambandsins um Kosovo leiðir í ljós, að fréttir frá Rupert Smith og félögum voru engu sannari en hinar ritskoðuðu fréttir frá Belgrað. Will King, ritstjóri CNN, sagði þetta í bókinni: “Ekkert hefur bent til, að ritskoðaðar fréttir, sem CNN sendi frá Belgrað, höfðuborg Serbíu, hafi verið vitlausari en falsanirnar, sem við fengum í hendur í aðalstöðvum Nató í Bruxelles. Við sýndum þjáningar Serba eins og við sýndum þjáningar Albana og annarra. Donald Trelford, ritstjóri Observer, segir, að Nató hafi beinlínis hrakið blaðamenn frá Kosovo, svo að þeir yrðu ekki vitni að afleiðingum stríðsglæpa Rupert Smith og félaga.
Rupert með klasasprengjur

Í ljós hefur komið, að John Simpson, fréttastjóri BBC, hafði rétt fyrir sér, en ekki samanlagðir áróðursmeistarar Nató og Bretlands, allt frá Jamie Shea yfir í Alastair Campbell. Mikið af mannfalli óbreyttra borgara, sem Serbum var kennt um, stafaði af loftárásum bandamanna. Meðal þess sem John Smith hjá BBC upplýsti, var, að Nató kastaðí á almenning klasaprengjum, sem eru til þess að granda fólki en ekki mannvirkjum. Hann sá þetta sjálfur. Hann sá, að Rupert Smith og félagar í Nató voru stríðsglæpamenn nútímans.
25 McDonalds lokað

Ákveðið hefur verið að loka 25 skyndibitastöðum McDonalds í Bretlandi vegna minnkandi viðskipta. Þetta er vonandi fyrsta merkið um, að fólk sé að verða fráhverft þeim mat, sem óhollastur er talinn, skyndibitum. McDonalds er ekki einn um þá hituna, en er þekktasta keðja sykurs, salts og fitu, eins konar flaggskip óhollutunnar. Um alla Evrópu var stöðnun. Afturförin í Bretlandi er einkum þökkuð sjónvarpskokkinum Jamie Oliver, sem barist hefur fyrir hollari mat í skólum. Aðeins 1% 13-15 ára barna í Bretlandi telja McDonalds vera uppáhalds matstaðinn sinn, voru 8% fyrir ári.
Líka ferðabókahöfundar

Stofnendur ferðabókaflokkanna Lonely Planet og Rough Guides hafa ákveðið að taka undir með þeim, sem hvetja fólk til að ferðast minna í flugi af tillitsemi við umhverfið. Þeir vilja, að fólk fari minna í snöggar ferðir og dveljist í staðinn lengur á hverjum stað. Hér eftir munu allar útgáfur bóka þeirra birta viðvörun um mengun af völdum flugvéla. Fyrirtæki þeirra munu gefa stórfé til umhverfismála. Ennfremur hafa þeir tekið undir kröfuna um mengunarskatta á flugfarseðla, sem Bandaríkin og Evrópusambandið eru að reyna að banna í fundarsölum að tjaldabaki.
Í landi Osama

George W. Bush er í dag í heimsókn í landinu, þar sem Osama bin Laden felur sig. Bush var í opinberri heimsókn að þakka einræðisherra landsins fyrir stuðninginn. Það hæfir vel utanríkisstefnu Bandaríkjanna að senda forsetann í faðmlög við helztu skúrka mannkyns. Þegar skúrkar faðmast, krossleggja þeir væntanlega fingur til merkis um, að ástin sé ekki alger. Pervez Musharaf stjórnar Pakistan í skjóli hersins, sem hefur alls ekki getað fundið Osama, af því að herinn er ramm-íslamskur og vill alls ekki finna þennan óvin Bandaríkjanna númer eitt.
Voru langt niðri

Húsvíkingar telja sig hafa unnið í happdrættinu. Þeir héldu álvöku og fengu óbeint vilyrði fyrir álveri. Einn þeirra sagði, að þetta væri merkasti atburður í sögu staðarins frá því að Garðar Svavarsson kom þar í upphafi Íslandsbyggðar. Þeir eru svo rosalega fegnir, að þeir hljóta að hafa verið langt niðri og einstaklega vonlausir um framtíðina áður en þeir fengu fréttina. Í Skagafirði fagna menn hins vegar að þurfa ekki að taka við álveri. Þar eru menn með reisn eins og þegar ég var þar í sveit.
Útskerjamenn hverfa

Gott er, að Jónmundur Guðmarsson, bæjarstjóri á Seltjarnarnesi vill ekki landfyllingar úti á skerjum á sínu svæði. Gísli Marteinn Baldursson varð ekki borgarstjóraefni sjálfstæðismanna í Reykjavík. Hann boðaði landfyllingar úti á skerjum á sínum tíma, en gafst svo upp á því og Vilhjámur Þ. Vilhjálmsson varð borgarstjóraefni. Ég held, að allir sveitarstjórnamenn á höfuðborgarsvæðinu séu hættir að tala um útskerjabyggð, enda er það heimsku- og hættulegt í landi, þar sem nóg er til af plássi.
Glórulaus Kenía

Lögreglusveitir réðust í gær inn í hús Standard í Nairobi til að eyðileggja prentvél, af því að blaðið hefur sagt frá glórulausri spillingu ríkisstjórnarinnar og Mwai Kibaki forseta Kenía. Einn ráðherrann hefur flúið land og lýst spillingunni. Kenía hefur lengi verið gæludýr vesturlanda, þótt röð spillingarfíkla hafi mergsogið landið og troðið hungursneyð upp á þjóðina. Í Kenía var ég krafinn um mútur í fyrsta skipti á ævinni. Það var á flugvellinum fyrir óralöngu. Ég neitaði auðvitað að borga.
Allir menn forsetans

Ég var að endurlesa All The Presidents Men. Hún byrjar á, að fréttaritari Washington Post á lögreglustöðvum borgarinnar fær að vita, hvað var í vösum fimm manna, sem voru staðnir að innbroti, peningar í númeraröð og tvær minnisbækur með símanúmeri í Hvíta húsinu. Á Íslandi hefði þetta ekki verið hægt og því hefði Watergate-málið aldrei byrjað á Íslandi. Sama daga birtir Associated Press, að fjármálaskýrslur stjórnmálaflokkanna sýni tengsl eins innbrotsmanns við Endurkjörsnefnd Nixons forseta. Engar slíkar skýrslur eru til á Íslandi eins og allir vita.
Ekki hægt á Íslandi

Daginn eftir hringir Washington Post í símanúmerið hér að ofan og fær að vita, að Hunt geti verið inni hjá Colson. Aftur hringdi blaðið í Hvíta húsið og fékk að vita, að Hunt væri á starfsmannaskrá þess. Hringt var í Endurkjörsnefndina og í CIA og á báðum stöðum var staðfest, að Hunt hefði lengi unnið fyrir CIA. Blaðið hringdi enn í Hvíta húsið, í þetta skipti í bókasafnið og fékk að vita, hvaða bækur Hunt hefði tekið þar að láni. Þið skulið ekki ímynda ykkur, að þetta hefði gengið svona vel á Íslandi. Hér hefðu fyrstu skrefin ekki tekizt.
Lýðræði fæst ekki gefins

Washington Post hringdi í Bell símafélagið og fékk staðfest, að einn innbrotsmanna hafði hringt nokkrum sinnum í Hvíta húsið. Persónuvernd hefðí brjálast, ef slíkar upplýsingar hefðu verið gefnar á Íslandi. Á fyrsta sólarhring Watergate-hneykslisins af 380 dögum þess voru fjölmiðlar komnir með upplýsingar, sem flestar hefðu verið ófáanlegar á Íslandi. Munurinn stafar af, að Bandaríkin eru gróið lýðræðisríki, sem trúir á gegnsæi í þjóðfélaginu, en Ísland er gamalt fasistaríki, sem fékk lýðræði óumbeðið í för með fullveldi frá dönskum kóngi.
Svínasúpa

Góðgerðafélag í Frakklandi hefur vakið mikla reiði stjórnvalda með því að bjóða fátæklingum ókeypis svínasúpu, sem múslimar og gyðingar borða ekki af trúarástæðum. Súpan er kölluð þjóðmenningarsúpa, enda er hún fjörgamall hluti af lífi almennings þar í landi. Um leið er hún hluti af ört vaxandi andstöðu fólks í Evrópu við innflutning fólks með trú, sem að hluta til stríðir gegn siðum og reglum í álfunni. Múslimar líta á svínasúpuna sem sérstaka ögrun við sig. Lögreglan hefur reynt að hindra súpugjafirnar án nokkurs árangurs. Súpunni fylgir brauð og ostur, rauðvín og eftirréttur.
Flugið mengar

Bannað verður að leggja mengunargjald á flug samkvæmt uppkasti að samningi milli Bandaríkjanna og Evrópu. Þar sem flug er einn mesti mengunarvaldur í heiminum um þessar mundir og sá sem magnast hraðar, er þessi samningur út í hött. Nær væri að skattleggja flugvélabenzín þyngra en bílabenzín, því að brennsla þess hefur í för með sér 2,7 sinum meiri losun gróðurhúsalofts og gerist ofar í andrúmsloftinu. Evrópu ber skylda til að skoða þetta mál í alvöru í stað þess að láta Bandaríkin þrýsta sér til óhæfuverka. Óvinsælt en brýnt er að leggja hátt mengunargjald á flugfarseðla.
Sykurkorn og sykurmjólk

Mikið af morgunkorni er ekki bara óhollt, heldur beinlínis til þess fallið að gera börn að sykurfíklum. Í sumum tilvikum er viðbættur sykur þriðjungur af innihaldinu og fer upp undir helming í einu eða tveimur tilvikum. Þar á ofan fá sum börn mikið sykraðar mjólkurafurðir með morgunkorni. Ofþyngd og tilheyrandi menningarsjúkdómar tengjast langvinnri ofnotkun á sykri í morgunkorni og mjólkurvörum. Þetta eru mikið notaðar vörur, sem kalla má tóbak nútímans. Einu sinni þótti tóbak sjálfsagt. En er ekki kominn tími til að setja heilsuskatt á viðbættan sykur?
Styrkja Palestínu

Evrópusambandið ætlar að greiða Palestínu tíu milljarða króna neyðarstyrk til að stjórnskipulagið hrynji ekki af fjárskorti vegna þjófnaðar Ísraels á skattfé. Áður var sambandið búið að hóta að hætta að styrkja Palestínu, þegar róttæki flokkurinn Hamas náði meirihluta í frjálsum kosningum. Sú hótun var á þeim tíma undarleg og ólýðræðisleg, enda hefur Evrópusambandið skipt um skoðun. Bandaríkin hafa líka ákveðið að veita Palestínu áfram peningastyrk. Betra væri, að þessar valdastofnanir tækju strax réttar ákvarðanir í stað þess að láta almenningsálitið knýja sig til þeirra.
Enn og aftur Bandaríkin

Bandaríkin höfnuðu í gær tillögu alls heimsins um nýja Mannréttindanefnd Sameinuðu þjóðanna. og tefla enn fram tillögu sinni gegn niðurstöðu allra annarra ríkja. Bandaríkin telja sig yfir hafin öll ríki heims samanlagt, svo mikill er hrokinn. Bandaríkin hafa líka lagt niður mannréttindi með því að saka hundruð manna holt og bolt um hryðjuverk og loka það inni árum saman án dóms og laga og án þess að nokkuð sannist í málum þeirra. Ekki er líklegt, að nýskipan nefndarinnar nái fram að ganga, því að Bandaríkin fresta greiðslum, ef þeim er eitthvað á móti skapi.
Til mikilla vandræða

Öll fjölþjóðleg samtök um mannréttindi styðja tillögu allra ríkja heims nema Bandaríkjanna um nýskipan Mannréttindanefndar Sameinuðu þjóðanna, þar á meðal Human Rights Watch og Amnesty International. Þá hafa tólf manns, sem fengið hafa friðarverðlaun Nóbels, lagst á sveif með mannkyninu gegn Bandaríkjunum. Ljóst er, að Bandaríkin eru og verða áfram til mikilla vandræða í samfélagi ríkja. Því er undarlegt, að ríkisstjórnir í Evrópu og jafnvel Evrópusambandið eru stundum að reyna að friða Bandaríkin með aðild að ofbeldi þeirra, til dæmis ríkisstjórn Íslands í Afganistan.
Afskiptasemi

Evrópusambandið reynir að hindra Svartfellinga í að samþykkja ályktun í þjóðaratkvæðagreiðslu, sem getur falið í sér skilnað við Serbíu. Það vill, að kosningin sé gild, ef 50% kjósenda taka þátt og 55% segja já. Þetta telur ríkisstjórn Svartfjallalands vera of háar tölur, finnst nóg, að 41% taki þátt og meirihlutinn segi já. Vandséð er, hvaða vald sambandið hefur til að brengla reglur um þjóðaratkvæðagreiðslu til að gleðja Serbíu, sem að venju hótar ofbeldi. Evrópa hefur ekki rétt til að binda Svartfellinga við Serbíu, ef þeir vilja það ekki.
Teppabankarar

Bagram í Afganistan er tekin við af Guantánamo á Kúbu sem pyndingastöð Bandaríkjanna, þar sem menn hírast án dóms og laga árum saman. Þrýstingur alþjóðasamfélagsins á lokun Guantánamo hefur leitt til flutnings fanga til Bagram í stað Guantánamo. Staðurinn hefur sérstakt gildi fyrir Ísland, sem styður hernám Bandaríkjanna á Afganistan með því að senda þangað íslenzka hermenn, sem eru svo hataðir af heimamönnum, að þeir geta ekki keypt sér teppi í aðalgötunni í höfuðborginni Kabúl. Íslendingar eiga ekki að vera teppabankarar hjá trylltu heimsveldi.
Sama tóbakið

Philip Morris hefur skírt sig Altria til að fela sig fyrir veruleikanum sem stærsta og versta glæpafyrirtæki tóbaksframleiðslunnar. Það heldur áfram að drepa fólk með tóbaki, þótt það heiti Altria. Það er áfram sama tóbakið. Samanlagt veldur tóbaksiðnaðurinn árlega dauða fimm milljóna manna, hér á Íslandi með stuðningi Sigurðar Kára Kristjánssonar, alþingismanns Sjálfstæðisflokksins. Philip Morris, nú Altria, er enn fremst í flokki þeirra, sem reyna að fá börn um allan heim til að taka upp reykingar, sem drepa þau síðan langt um aldur fram.
Beztu fjölmiðlarnir

Bandarísk dagblöð eru beztu fjölmiðlar í heimi. Þau ein stunda rannsóknir í einhverjum mæli og hafa skilið eftir sig slóð sigra, Watergate, Pentagon Papers, Iran-Contra og svo framvegis. Ekkert hliðstætt þekkist í Evrópu. Bandarísku blöðin glíma að vísu við bannhelgi á sumum sviðum, eiga erfitt með að gagnrýna bandarísk stríð og trúarsamfélög, en þau eru ekki lömuð af bannhelgi á nafnbirtingum og stórum fyrirsögnum, sem ríkir hér á landi. Að grunni hvílir geta dagblaðanna á mjög góðri menntun í blaðamennsku, en ekki í loðinni fjölmiðlafræði, sem tíðkast hér á landi.